
Gan ddefnyddio'r proffil disgybl a roddir, nodwch sut y gellid cwrdd ag agweddau penodol o ddatblygiad cyfannol y plentyn mewn lleoliad addysgol. Defnyddiwch gyfeiriadau at ddamcaniaethau perthnasol, ymchwil ac enghreifftiau o arfer rhagorol fel sail i hyn.

Mae datblygiad cyfannol plentyn yn faes ymchwil eang iawn yn benodol mewn lleoliad addysgol. Dros y blynyddoedd, mae nifer helaeth o ddamcaniaethwyr wedi edrych ar wahanol agweddau yn ymwneud â datblygiad cyfannol plentyn. Caiff datblygiad cyfannol plentyn ei ddiffinio fel hyn; “Mae datblygiad cyfannol yn cyfeirio at blant yn meithrin sgiliau a’r cymhwysedd i feithrin eu sgiliau corfforol, cymdeithasol, emosiynol, gwybyddol ac ieithyddol.” (CBAC, 2019). Ym mlynyddoedd cynnar plentyn, mae dros filiwn o gysylltiadau Niwrolegol yn ffurfio pob eiliad (Harvard University, dim dyddiad) ac erbyn i blentyn cyrraedd chwe blwydd, mae ei ymennydd wedi cyrraedd 90% o’i maint oedolyn (Future Learn, dim dyddiad), felly mae datblygiad plant yn y blynyddoedd cynnar yn holl bwysig. Noda Preedy (2019, t.191) fod hi’n bwysig adnabod camau datblygiad plentyn er mwyn gallu eu darparu â’r cyfleoedd chwarae angenrheidiol ar gyfer eu datblygiad corfforol, cymdeithasol, emosiynol a gwybyddol. Ond mae’n holl bwysig ein bod cofio fod pob plentyn yn unigryw, ac yn datblygu ar wahanol adegau. Felly mae angen i ni sicrhau bod yr help mae plant yn ei dderbyn wedi’u deilwra i’w hanghenion. Daw hyn yn amlwg yn y proffil disgybl o dan sylw. Yn y traethawd hwn byddaf yn dadansoddi proffil disgybl Ella gan amlinellu rhai o’r agweddau mae hi o bosib ar ei hôl ynddynt ac yn cynnig strategaethau o beth gallai athro ei wneud er mwyn helpu ei datblygiad. Yn gyntaf rwyf am edrych ar ddatblygiad emosiynol Ella, gan gyfeirio at ddamcaniaeth ymlyniad Bowlby. Yn ail rwyf am ganolbwyntio ar ei datblygiad cymdeithasol wrth gyfeirio at waith Parten. Ac yn olaf, byddaf yn trafod datblygiad corfforol Ella.

Un o’r pethau cyntaf daw yn amlwg wrth ddarllen proffil Ella yw ei bod hi’n cael anhawster gwahanu wrth ei mam yn y boreau. Rhai damcaniaethwyr sydd wedi astudio ymlyniad yw Bowlby a Ainsworth. Dyfeisiodd Ainsworth ddull er mwyn asesu’r ymlyniad rhwng plentyn a rhiant sef ‘Strange Situation’ (1970, dyfynnwyd yn Boyd a Bee, 2014, t.341). Caiff plentyn ei arsylwi gyda’r fam, gyda dieithryn, ar ei ben ei hun, pan gaiff ei aduno â’r dieithryn, ac yna â’r fam. Deilliodd Ainsworth o’r dull yma fod yna dau fath o ymlyniad, ymlyniad diogel ac ymlyniad osgoi, a bod yna dri is-fath o ymlyniad osgoi. Felly mae damcaniaeth Ainsworth yn awgrymu bod ganddi ymlyniad osgoi tuag at ei mam ac yn benodol, ymlyniad gwrthwynebol. Ond fel nodir yng ngwaith Boyd a Bee, mae’n bwysig nodi bod pob ymateb plentyn yn null ‘Strange Situation’ Ainsworth yn bwysig, a dydyn ni ddim yn gwybod beth yw ymateb Ella pan fydd ei mam yn dychwelyd, felly nid oes modd dod i gasgliad pendant ar y mater ar sail hyn yn unig. Ond mae modd i athro gyflwyno strategaethau er mwyn ceisio helpu Ella wahanu o’i mam yn y boreau. Dull diddorol deuthum ar draws yn fy ysgol bontio oedd ‘worry jar’. Pan roedd rhywbeth yn achosi pryder i blentyn A, byddent yn cael y cyfle i fynd i sesiwn ymyrraeth lle byddai’n rhoi ei phryderon i mewn i’r jar. Caiff hyn ei adlewyrchu yn yr adnodd crëwyd gan Partnership for Children, “A Worry Jar is a place for your child to put their worries so they don’t have to think about them all the time” (2020). Bydd hi hefyd yn syniad sicrhau bod athro sydd yn gyfarwydd iddi ac mae hi’n gallu ymddiried ynddo wrth law i’w croesawi yn y bore er mwyn ei bod hi’n teimlo’n gartrefol ac yn ddiogel pan fydd yn cyrraedd yr ysgol. Y rhwystr amlwg â’r strategaeth benodol yma yw nid oes modd gwarantu fydd yr aelod o staff ar gael i’w chroesawi bob bore oherwydd problemau sydd yn gallu codi bob bore, llwyth gwaith neu hyd yn oed ar adegau, salwch.

Elfen datblygiad pwysig arall plant yw eu datblygiad cymdeithasol. Wrth edrych ar broffil Ella, mae angen gwneud sylw o’i amharodrwydd i rannu. Er mwyn ceisio cael Ella i rannu, credaf fod dwy strategaeth effeithiol ar gael. Yn gyntaf, byddwn yn annog aelodau arall o’r dosbarth i rannu adnoddau â hi. Credai Fujisawa, Kutsukake a Hasegawa (2008, dyfynnwyd yn Boyd a Bee, 2014, t. 356) fod plentyn rhwng yr oedrannau pedwar a phump yn fwy tebygol o rannu teganau â phlant sydd wedi rhannu teganau â hwy ynghynt. Byddai modd cyfuno hyn â gwaith cyflyru gweithredol Skinner. Credai fod atgyfnerthu cadarnhaol yn gwella ymddygiad, a bod atgyfnerthu negyddol neu gosb yn annog rhywun i beidio â gwneud rhywbeth (Gray a Macblain, 2015). Byddai modd cyflyru Ella i rannu trwy ei chanmol pan fydd yn rhannu. Canlyniad hyn fydd bod Ella yn dod i ddeall bod rhannu yn beth da ac felly bydd hi’n fwy parod i rannu adnoddau â’i chyfoedion. 

Agwedd arall sydd yn tynnu sylw yn ei phroffil yw ei bod hi ddim yn dangos gofal a pharch tuag ar eraill yn gyson. Strategaeth er mwyn ceisio datrys hyn yw i gyflwyno anifail anwes tegan i’r dosbarth. Credaf fod hwn yn strategaeth ragorol, a chaiff hyn ei adlewyrchu yn yr astudiaeth achos Cwningen gwtshlyd: 

Hefyd, mae’n ymddangos bod y gwningen fach hon yn annog plant i gydnabod teimladau plant eraill ac empatheiddio â nhw; yn aml mae plant yn gofyn am y Gwningen gwtshlyd i’w rhoi i blentyn arall yn y dosbarth.
(Llywodraeth Cynulliad Cymru, 2008a, t.11).

Felly yn amlwg mae hyn yn ffordd wych i ddysgu empathi i Ella a chael hi i gydnabod teimladau gweddill y dosbarth, yn ogystal â chael hi i fynegi teimladau ei hunan. Mae hyn yn eithaf tebyg i’r ‘worry jar’ crybwyllir yn gynharach fel strategaeth i’w helpu gwahanu wrth ei mam yn y bore.

Mae modd cysylltu ei amharodrwydd i rannu a diffyg gofal a pharch â’r ffordd y mae Ella’n chwarae. Credai nifer o ddamcaniaethwyr gan gynnwys Vygotsky a Bruner fod chwarae yn allweddol er mwyn i blant ddysgu (Thomas ac Edwards, 2010, t.41). Yn amlwg mae chwarae yn bwysig i blant, mor bwysig, mae ganddyn nhw'r hawl i chwarae fel nodir yn erthygl 31 gan y CCUHP (dim dyddiad). Mae’r ffordd y mae Ella’n chwarae’n elfen sydd yn amlwg yn ei phroffil. Nodir ei bod hi’n chwarae llawer ar ei phen ei hun ac yn chwarae’n ochr yn ochr â’i chyfoedion yn yr ardal chwarae rôl. Arsylwodd Parten fod yna chwe cham chwarae y mae plant yn datblygu drwyddynt (dyfynnwyd yn Rymanowicz, 2015). Mae’n bosib i ni ddilyn cynnydd Ella trwy’r camau yma. Gellir deillio ei bod hi ar gam dau a phedwar sef “Solitary play” a “Parallel play”. Mae’r erthygl yn crybwyllo pwysigrwydd cofio bod pob plentyn yn datblygu ar wahanol adegau, ac er bod hyn yn wir, mae’n holl bwysig ein bod ni fel athrawon yn ceisio symud Ella ymlaen i gam chwech sef “Cooperative play”. Credaf fod cael Ella i gyrraedd y cam yma yn bwysig iawn oherwydd bydd yn gam tuag at ei hysgogi i rannu adnoddau ac i ddangos gofal a pharch tuag at eraill, dwy elfen sydd hefyd yn cael eu sôn amdanynt yn ei phroffil. Er mwyn ei chael i gyrraedd y cam yma, mae rôl yr oedolyn yn bwysig. Byddai angen i oedolyn orchwylio Ella tra ei bod hi’n chwarae, a chynnig cymorth lle’n briodol. Byddai hi hefyd yn bosib unwaith eto i wneud defnydd o dechneg cyflyru gweithredol Skinner fel ei bod hi’n dysgu sut i chwarae’n gywir â’i chyd-ddisgyblion. 

Yn olaf, daw nifer o ffactorau i’r amlwg wrth edrych ar ddatblygiad corfforol Ella. Gellir rhannu’r ffactorau mewn i ddau gategori; sgiliau echddygol bras, a sgiliau llawdrin manwl. Yn ei phroffil, nodir nid yw’n gallu hopian ar un droed yn gyson, ei bod hi ychydig yn simsan ar ei thraed a'i bod hi hefyd yn dringo grisiau dwy droed ar bob gris. Wrth edrych ar wefan StartingBlocks (dim dyddiad), gallwn asesu ble mae Ella o ran ei datblygiad corfforol. Gwelwn dylai hi fod yn gallu hopian, neidio a rhedeg yn ddidrafferth ac yn gallu dringo grisiau wrth newid troed am yn ail. Strategaeth effeithiol er mwyn ceisio helpu Ella i ddringo’r grisiau byddai i barhau i ddringo’r grisiau dwy droed ar bob gris, ond i newid troed am yn ail. Caiff hyn ei arddangos mewn fideo gan Sturkey (2020). Bydd hyn yn hybu Ella i adeiladu cryfder yn y ddwy goes. Er mwyn ei helpu i wahaniaethu rhwng y ddwy droed, byddai modd iddi wisgo dwy esgid wahanol, neu roi sticeri ar ei hesgidiau. Trwy wneud hyn byddai modd ei harwain i fyny’r grisiau trwy gyfeirio at ba droed dylai ddod nesaf, er enghraifft, coch, glas, coch, glas. Crybwyllir hyn eto gan Milligan ar wefan Children’s Hospital of Philadelphia (2014) gan nodi pwysigrwydd newid rhwng y ddwy droed er mwyn osgoi bod un coes yn gryfach na’r llall.

Ffactor arall daw i’r golwg yw ei bod hi ddim yn gallu hopian ar un droed yn gyson ac mae hi ychydig yn simsan ar ei thraed. Awgrymir hyn bod angen gwella ei chydbwysedd. Strategaeth cynigwyd gan Brownhill (2009 t.67) er mwyn gwella eu cydbwysedd sefydlog yw sefyll ar un droed am dri i pum eiliad, gan newid rhwng y ddwy droed. Wrth i hyn ddod yn haws, gofyn iddyn nhw wneud am gyfnod hirach o amser gan sicrhau bod eu cyrff yn parhau i fod yn unionsyth. Er mwyn gwella eu cydbwysedd dynamig, awgrymodd cyfuno symudiadau drwy ddarparu adnoddau gwahanol iddynt gael bod yn anturus. Gwelir hyn yn yr astudiad achos ‘Symud fel bwystfilod bach’ (Llywodraeth Cynulliad Cymru, 2008b). Er taw dim datblygu cydbwysedd oedd ffocws yr astudiaeth, byddai gweithgaredd tebyg yn hybu Ella i gyfuno gwahanol symudiadau, ac i ymarfer y symudiadau hynny, a bydd hyn yn y pendraw yn ei helpu â’i chydbwysedd.

Wrth ganolbwyntio ar ddatblygiad sgiliau llawdrin manwl Ella, gwelwn ei bod hi heb sefydlu llaw bendant eto ac mae’n dal pensil â gafael pedwar bys. Ond dylai hi erbyn hyn fod yn dangos hoffter tuag at un llaw yn benodol ac yn dal pensil rhwng ei bawd a dau bys cyntaf (StartingBlocks, dim dyddiad). Er mwyn darganfod ei llaw bendant, byddai angen arsylwi Ella yn gwneud gweithredoedd megis bwyta, ymestyn am deganau neu bensiliau ac ysgrifennu neu dynnu lluniau. Trwy wneud hyn, byddai modd gweld os ei bod hi’n defnyddio un llaw yn fwy na’r llall neu fod un llaw yn fwy crefftus na’r llall. (Royal Children’s Hospital, 2005). Nodir yn y ddogfen, ar ôl penderfynu ar ei llaw bendant, bod hi’n bwysig annog Ella i ddefnyddio’r llaw hwnnw yn ystod gweithgareddau fel torri allan er mwyn adeiladu’r cryfder a sgil i ddefnyddio’i llaw bendant yn gyson.

Mae’r defnydd o ‘pencil grips’ yn ffordd dda i ddatblygu sgiliau llawdrin manwl plentyn ac yn amlwg i’w helpu i ddal pensil y ffordd gywir. Ond dadleua GriffinOT (2020) ni ddylid cael eu defnyddio fel strategaeth gyntaf er mwyn ceisio helpu plentyn ddal pensil yn gywir. Yn hytrach, dylid ceisio strategaethau gwahanol fel cael y plentyn i ddefnyddio pensil bach, tua 2cm o hyd. Bydd hyn yn atal y plentyn rhag gafael mewn pensil gyda’i dwrn, ac yn hybu nhw i ddal y pensil rhwng eu bodiau a’u dau bys cyntaf. Rwyf yn cytuno dylid ceisio strategaeth wahanol cyn defnyddio’r ‘grips’, ond petai ddim llawer o welliant yng ngafael Ella wedyn bydden i’n hapus i ddefnyddio ‘pencil grips’ i’w helpu.

I gloi, mae llawer gall athro ei wneud i roi cymorth i Ella yn yr ysgol, ond mae hefyd angen cymorth arni adref, a nodir yn ei phroffil fod ganddi rieni cefnogol. Felly mae’n hanfodol bod yr ysgol yn cydweithio â’i rhieni er mwyn gwneud beth sydd orau i Ella. O edrych ar ei datblygiad emosiynol, daw’n amlwg bod ei ymlyniad tuag at ei mam yn fater sydd angen sylw. O ran ei datblygiad cymdeithasol, mae’n ymddangos bod chwarae yn elfen holl bwysig er mwyn mireinio ei sgiliau cymdeithasol. Ac yn olaf, mae datblygiad corfforol yn allweddol er mwyn atal problemau yn y dyfodol. Mae’n amhosib dweud hyn yn bendant oherwydd nid oes modd gweld proffiliau gweddill y dosbarth, er ei bod hi tu ôl i rai plant yn y dosbarth, o bosib y peth mwyaf pwysig i gofio, fel crybwyllir yn gynt, yw bod pob plentyn yn unigryw ac yn datblygu ar wanhaol adegau. Ond mae’n hanfodol bod Ella yn parhau i ddatblygu oherwydd bydd yn hwyluso pethau iddi wrth iddi fynd yn hŷn. Er mwyn helpu ei datblygiad, mae’n bwysig bod athro yn gwneud popeth maent yn gallu i sicrhau cynnydd y disgybl, yn ogystal â chynnydd holl ddisgyblion y dosbarth.

